**Алёна Беланожка**

**вершы**

**Акіяны**

(паэма)

І – *Залаты бераг*

Жыла. Працавала. Вяла размовы.

Бяды не ведала – да пары,

Пакуль не нырнула ў азёры, моры,

Бяздонныя, чорныя два віры.

У іх – развітанняў трагічных шквалы,

У іх – ураганы былых трывог,

Тайфуны адчаю, падманаў скалы

І шчасця жаданага астравок.

А колькі на дне, ля падводных рыфаў,

Ляжыць караблёў, што згубілі мару!

За што прыгажуні з чароўных міфаў

Так лёгка прынеслі сябе ў ахвяру?

Чаму палічылі міраж за праўду

І збіліся з курсу ў туманах шэрых?

Здалёк, з-за размытага далягляду,

Іх клікаў зялёны, спакойны бераг -

Туды, дзе залоціць пясок сандалі,

Ляцяць да аблокаў вятры-арэлі.

Пяшчотна цалуюць далоні хвалі

І падаюць зоркі табе ў кактэйлі.

А ранкам у водах патоне ветах,

Узнімуцца чайкі ў ажыятажы!

І сонца

На мяккіх, пушыстых вейках

Блішчыць, як манеты на дзікім пляжы.

Магутная цягне і вабіць сіла:

Дайсці, дапаўзці, даляцець, даплыць!

І золата гэтага мне б хапіла,

Каб цэлую вечнасць

Шчаслівай быць!

ІІ – *Крылы*

Пракоціцца рэха

уздоўж небакраю.

Маланкай у сэрца:

“Кахаю. Кахаю!”

Па горных вяршынях -

шырокай лавінай,

Па травах – расой, залатой павуцінай,

Па льдах – галаграмамі дзіўных узораў!

Па небе – агністым дажджом метэораў!

Ці хопіць прасторы

У свеце суровым

Распраўленым крылам,

Рассыпаным словам?!

Ці хопіць паветра

 на ўзмах, каб не ўпасці,

На крык – толькі б не задыхнуцца ад шчасця!

Ступаю на лапік апошняга снегу,

І вось ён пачаўся - узлёт без разбегу!

Над гэтай аголенай, смелай, вясновай

Зямлёй, да сустрэчы з каханнем гатовай!

І Сонца, і Месяц, і зорныя мілі

Навечна

Каханне маё блаславілі!

Лячу да цябе, дні і ночы змінаю,

Рэжу

упартым крылом небакрай…

Толькі прашу цябе, заклінаю –

Вочы

Не апускай…

ІІІ – *Пастка*

Спускаецца вечар па трапе

І важна ідзе ў рэстаран.

Я дома. Ляжу на канапе,

Гляджу на блакітны экран.

Каханне не купіш за грошы,

Жыллё, дыяменты, букеты…

…А ты незвычайна прыгожы,

Нібыта не з гэтай планеты!

І я на вяршыні нірваны,

Вакол – аглушальная ціш!

…А ты невыносна прывабны,

Калі ты на сцэне стаіш…

Яшчэ адна пекная панна

Не вынесла гэтай атакі.

Вось ты усміхнуўся з экрана –

І я запалала, як факел.

Засну і заплачу спрасонку.

Мне б летнім дажджом астудзіцца,

Зайсці да цябе на старонку,

Зайсці, прагартаць – і змірыцца.

Гляджу на цябе і згараю.

Жывы, трапяткі… незямны…

На што ж я купілася? Знаю:

Каханне не мае цаны…

Ратуйце! Я сэрца сваё прадаю

За веек тваіх аксамітных узмах!

Павешу на сцену выяву тваю

І буду тануць у тваіх вачах…

ІV –  *Размова з выявай*

Хочаш – будзем глядзець кіно?

У мяне ёсць старая касета.

Хочаш – будзем глядзець у акно,

Як восень змяняе лета…

Будзем з табой ад прастуды піць

Гарачае малако.

Буду

усмешкі твае лавіць,

Як сонечных матылькоў…

Буду на вусны сухія твае

Мёдам салодкім ліцца.

Буду запальваць свячу на акне

І за цябе маліцца…

Калі ты не спіш

у вагонах настылых,

Слухаеш рокат сівых вулканаў,

Калі ты ляціш на жалезных крылах

Над бурнымі водамі акіянаў,

Калі да цябе працягнулі рукі-

маланкі

майскія навальніцы,

У лістапады, у завірухі –

Я буду заўжды за цябе маліцца…

Каб ты зберагчы сябе не забыўся

І на скрыжаванні чужых дарог

Каб ты са шляху свайго не збіўся…

Каб шлях да мяне

Адшукаць ты змог.

У белых пясках, пад спякотным небам,

Я стану свежай тваёй крыніцай!

Каб толькі знаў ты, каб толькі ведаў,

Што мне без цябе немагчыма збыцца…

Я буду заўсёды цябе кахаць…

І за цябе маліцца…

І на цябе… маліцца…

Я буду размотваць стужку часоў,

Пакуль яна віцца

не перастане.

Паўтару я імя тваё столькі разоў,

Колькі кропель вады ў акіяне.

V – *Сустрэча*

“Прывітанне!” –

Уколе, як джала.

Па сэрцы лязом паласне.

Прывітанне!

Я так чакала,

Захлыналася ў гэтай вясне!

Прывітанне.

Шалее компас,

Выгінаецца стрэлка дугой.

Прывітанне…

Бясконцы космас

Напаўняецца цеплынёй.

Па Цянь-Шані, Урале, Паміры

Рэхам коціцца: “Прывітанне!”

Я губляю арыенціры.

Раствараюся ў акіяне…

Разгарнуліся зорныя далі!

Пыл – усё, што было раней…

Раскажам вучоным, што мы пабывалі

За даляглядам падзей!

Няхай, як у фільмах, каб мы не збягалі,

З табой нам прысвояць штрых-коды.

Мы бачылі вечнасць…

Яна выглядае

Зусім як усмешка Джаконды.

Гасіце святло! У тэатры Сусвету

Планета Зямля – на галёрцы.

А хто мы такія,

Навошта ўсё гэта -

Трэба спытацца ў Творцы.

І наша сустрэча – напэўна, таксама

Яму аднаму зразумелы план.

Ты спакойна спіш.

Адчынена брама.

А вакол шуміць

Акіян…

VI – *Прашу цябе*

Беражы ты мяне, я прашу, беражы,

Ад сцюдзёных завей, ад гарачых вятроў,

Ад няшчырых сяброў, ад салодкай ілжы,

Ад атручаных мар і смяротных замоў,

Ад нядобрых людзей,

Ад нязбыўных надзей,

Ад кашмараў, што спаць па начах не даюць,

Ад падманлівых слоў і слядоў на вадзе,

Што збіваюць з дарогі і ў бездань вядуць,

Ад багацця, якое заліта крывёй,

І ад ганьбы, якую ніколі не змыць,

Беражы мяне, чуеш? Вяртай мне спакой,

Каб магла, як раней, я і дыхаць, і жыць.

І тады - паклянуся табе на крыжы

І да скону жыцця ад цябе не збягу!

Беражы ты мяне, я прашу, беражы,

Бо сама я сябе ўберагчы не магу…

VII – *Акіяны*

Пранізлівы холад

Напоўніў кватэру.

Хто там? – Гэта Здрада.

Не веру. Не веру!

Мне добра са шчасцем маім у абдымку!

- А я ненадоўга.

А я на хвілінку...

Не трэба хвілінкі, хапае імгнення

Каб сілай паставіць мяне на калені,

За горла ўхапіцца і выцягнуць жылы,

І роўна, спакойна падрэзаць мне крылы.

Бывай назаўсёды, анёл мой крылаты!

Нашто разбірацца, хто быў вінаваты?

Як гэта балюча… я словы шукаю.

Ідзі, не трымаю.

Цябе адпускаю.

Ідзі і не бойся:

Не выстралю ў спіну…

…Мне дыхаць складана -

Загіну...

Загіну...

Хацела сагрэцца –

Дзьме вецер у плечы.

Адно застаецца:

Падняцца

І бегчы.

Бягу!

Без дарогі –

Па твані, па багне!

…А сонца

Гарачы прамень мне працягне,

А горы чароўна бліснуць леднікамі,

І следам за імі, суняўшы цунамі,

Ўздыхнуць акіяны – глыбока, паважна,

Прашэпчуць: “Суцішся…

Пустое… Няважна…”

І я азірнуся…

Развеюцца межы…

Які гэты свет захапляльны і свежы!

І вішні ў ружовых світанкавых шубках,

І сонныя людзі ў метро і маршрутках,

І рэкі, і пацеркі красак вясновых!

І столькі пяшчоты

у гуках і словах!

Пакуль я ў бяздонных вірах патанала,

Як гэтаму свету мяне не хапала!

Віншую сябе

З новым днём нараджэння!

Раскінула рукі - і паплыла…

І мяне абдымаюць

Акіян цвіцення,

Акіян натхнення,

Акіян святла!

**Вішнёвы верш**

Намалюю табе нябёсы, каб ты мог лятаць.

Намалюю сабе труну, каб магла ляжаць

І глядзець,

Як ты робішся кропкай на сінім,

І зайздросціць прыгожым паганскім багіням,

Што сядзяць на аблоках і смокчуць вішні,

І дзівяцца, які ты “надзвычай увішны”,

І ўчыняюць з костак вішнёвы град,

І дзе трапляе костка – вырастае сад…

Я табе раскажу - ты ж лунай, балазе

Дазваляюць і час, і грошы:

Ты ў багіні – чарговы,

А там, у чарзе,

За табою – народ не горшы.

І калі яна крыкне: “Пайшоў, пся крэў!

Для цябе гэта надта высока!” -

Ты ўпадзеш на калючыя рукі дрэў,

Каб зрабіцца вішнёвым сокам.

Я забывала цябе – і забыць не змагла.

Мне прыкра…

І, тым не менш,

Я ўпалявала пяро

З твайго крыла.

Я п’ю сок

І пішу

Верш.

Ён не выкрые тайнаў нябеснай смугі,

Ды на смак – нечакана вішнёвы…

Ты ў мяне быў першы.

Не-не!

Другі…

Словам, ты быў -

Чарговы.

**Барбарыс**

Сонная нябесная прастора
Хмарамі высоткі абняла.
Лета асыпаецца на горад
Жоўтымі аскепкамі цяпла.

Юны жораў адкрывае візу:
Хутка за мяжу! А на мяжы –
Пацеркі рабін і барбарысу
У халоднай восеньскай імжы.

Ты гуляеш па апалым леце,
З парку выбягаеш на праспект,
І паштоўка ў тоненькім канверце
Грэе рукі, нібы агняцвет.

На паштоўцы – сонца залатое
Запрашае ў казачны ваяж!
Тае сэрца ўлёт, а за шчакою
Тае барбарысавы лядзяш...

Мне б ізноў прайсціся днём асеннім
За сабой, па сцежках, след у след -
Там, дзе віншаванка з нараджэннем
Здольная сагрэць увесь Сусвет,

Дзе душа гарачая, як прысак,
І дажджом яе не астудзіць...
А на вуснах прысмак барбарысак -
Пацалунак верасня -
Гарыць.

**Парэчкі**

У садочку

Каля рэчкі

Дужа смачныя парэчкі:

Чырванеюць, як агонь,

Самі просяцца ў далонь!

Сядзе сонца,

Прыйдзе ночка,

Дабяруся да садочка

Па высокім беражку,

Працягну за плот руку…

Гаспадар за мной цікуе,

Ягады свае пільнуе.

За руку мяне

Узяў

І да плота прывязаў!

Гаспадарык, чалавечак,

Не шкадуй сваіх парэчак:

Я ж не многа іх вазьму,

Толькі гроначку адну!

Ты не лайся, не сварыся,

Ідзі ў дом

І спаць кладзіся.

Я нікому не скажу,

Куды па ягады

Хаджу.

**Бруснічныя радкі**

Бруснічным світанкам ахоплены ясныя высі.

Ад сонца хаваюцца ў цемры лясной кажаны.

Тут ходзяць касулі, тут бегаюць хуткія рысі,

Гуляюць мядзведзі, паважныя, быццам паны.

Сур’ёзны бабёр тут будуе прасторную хатку,

Рудая вавёрка

у дубе вялікім жыве,

Ваўчыца малых ваўчанят навучае парадку

І лісы мышкуюць у спелай, высокай траве.

Тут краскі цвітуць на зялёных лугах і палетках,

Абступленых лесам –

А там, у лясным гушчары,

Штогод расцвітае чароўная папараць-кветка,

І ад незнаёмцаў яе сцерагуць камары.

Тут сотні мелодый птушынае неба спявае -

Ды раптам заціхне, бо хмара паўзе з-за лясоў!

І млосна, і парыць,

І смагу зямля наталяе

Салодкімі кроплямі

Летніх мядовых дажджоў.

Руплівыя пчолы напоўнілі золатам вулей,

І лета мінула.

А я па алеі бяроз

Іду па брусніцы – туды, дзе хадзіла з бабуляй,

І пахне дзяцінствам – шчымліва і церпка, да слёз.

…У горадзе восень. Сцяною ідуць навальніцы,

Трывожаць грымоты,

А што мне вяртае спакой?

Мне сэрца і рукі чырвоныя грэюць брусніцы

І шлюць прывітанне

З любімай радзімы малой.

**Яблычны Спас**

Ззяюць нябёсы - блакіту выток,

Сноў залатое раздолле.

Жнівень здымае з аблокаў сярпок,

Жнівень спяшаецца ў поле.

Па-над абсягамі выспелых ніў

Ноч разгарнула крылле.

Коціцца поўня – белы наліў –

Плаўна

Па небасхіле.

Мяккі туман – нібы палас.

Сыплецца зарапад.

Раніцай прыйдзе на вёску Спас,

Зойдзе ў дзядулеў сад.

Мы госця не ўбачым – будзем спаць.

Скажа дзядуля: “Ну-тка!

Дзеці, бяжыце яблыкі рваць!”

Зацягнецца самакруткай.

І мы пабяжым басанож, па траве,

Каб яблычак першым куснуць!

Суседзі – свае асвяцяць у царкве.

А нашы – святыя растуць!

Штрыфель, малінаўка, белы наліў –

Сок, пірагі і варэнне!

Кожнаму ўнуку дзед падарыў

Яблыньку ў дзень нараджэння

І паўтараў, вучыў кацянят,

Пакуль мы раслі і сталелі:

“Не забывайце, рабяткі, сад,

Каб яблыні не здзічэлі!

Не лётайце з ветрам. Свая зямля

Вялікую моц дае.

Трымайцеся побач, бо вы – сям’я,

З яблынькі аднае.”

Дзядулі няма. Гады ідуць,

Вярнуцца назад не ўмеюць.

А яблыні кожны год цвітуць,

І яблыкі спраўна спеюць.

Сонечны жнівень пакліча нас,

І мы – як адзін, гарадскія –

Прыедзем у вёску на Яблычны Спас

Па яблыкі наліўныя.

Сядзем за стол, як малыя – п’ём:

Чай, малако, цукерка.

Пахне дагэтуль яшчэ тытунём

Дзядулева табакерка.

Між намі, як водзіцца, мір і лад –

Пайшла на карысць навука.

Дзякуй, дзядуля, табе за сад,

Што ты гадаваў для ўнукаў!

**Ажына**

Дзе ракіта моліцца,

Неба з рэчкі п’е,

Дзе ажыннік колецца,

Ягад не дае,

Ветру ціхі подых

Травы калыхне…

На руках пяшчотных

Ты нясеш мяне.

А вакол сцяжыны -

Пачакай, зірні! –

Чорныя ажыны,

Белыя агні.

Светлячок гуляе

Па тваім брыве,

Ліпень спачывае

У густой траве.

Расцвітаюць зоркі.

Хочацца ажын.

Ты бяры, ды толькі

Рукі беражы!

Знічкі нам дарыла

Зорнае суквецце.

Я цябе згубіла

Там, у спелым леце,

Хуткае каханне

Выпіла да дна

І пайшла світаннем

У жыццё

Адна.

Сны твае і мроі

Я ўзяла ў залог.

Гнаўся ты за мною,

А дагнаць не змог.

Праклінаеш восень

Ды шукаеш знак,

Як жа адбылося,

Як жа выйшла так,

Што прываражыла

Ягадка з куста…

Чорная ажына –

Боль і смаката.

**Малінавы чай**

Прыйшоў лістапад.

Халодны дождж

І шэрань паўсюль – вядома!

Дзяўчынка прабеглася басанож.

Дзяўчынка хварэе дома.

Прыходзіў урач, напісаў рэцэпт:

Таблеткі, насоўкі, грэлка.

Малінавы чай.

Малінавы плед.

Вінілавая кружэлка.

Куды яна бегала пад дажджом -

Пра гэта не скажа маме.

Малінавы чай.

Фотаальбом.

Малюначкі ў Інстаграме.

Каму яна піша ўсю ноч радкі,

Для цэлага свету – тайна…

Восень паслабіць свае ціскі,

І ўсё будзе – незвычайна!

Прастуда адступіць –

Ці ў першы раз!

Дождж

Вымые эстакады.

Застыне на тратуарах гразь.

Адсыплюцца снегапады,

І прымецца зноўку вясна

Цвісці,

Вясёлкавы май настане,

І сонца пакажа, куды ісці,

Калі пазаве каханне!

Раскрые абдымкі вялікі свет,

Яваю стануць мары!

…Малінавы чай.

Малінавы плед.

Ружовыя акуляры.

\*\*\*

Варожана-пераварожана –

Я каву піла

І воск ліла…

Глядзела ў люстэрка

Насцярожана,

А навокал мяне

Зіма мяла.

Па шыю

Загрэзнула ў амфібрахіі,

Ад будучых жахаў жадала ўцекчы

І Вялікую Кнігу Белай Магіі

Без ценю сумнення спаліла ў печы.

Зашапчу на ваду – і ў сваім адбітку

Ізноў саму сябе не пазнаю…

З мяне не сталася

Варажбітка,

Ды й вядзьмарка з мяне благая…

Мой лёс прадказаны, наканаваны,

Здаваўся найгоршай з усіх атрут!

А ты з’явіўся, зачараваны,

Пастукаў у дзверы, сказаў: “Я тут.”

Моўчкі дзіўлюся на пакутнага…

Як мне цябе – адваражыць?

Лічы, з сярэдзіны мінулага лютага

Мой крыштальны шар

Разбітым ляжыць…

Жыві, як можаш.

Сам сябе адварожыш,

Мне не хапае слоў.

Мне не патрэбны шар.

Коцяцца зоркі па небе,

Бы сотні крыштальных шароў,

І ў кожнай зорцы

Я назіраю твой твар…

**Жаваронкі**

Напрадвесні пякуць "жаваронкаў"

Пад узрушаны сокат сарок.

Шчодра льецца з расчыненых вокнаў

Пах ванілі

І гоман жанок.

Іх размовы аб гудзе ў народзе

Ды аб новых сукенках з ільну -

Лён у модзе,

Як раптам у модзе

Ўваскрашаць з небыцця даўніну:

Піць з крыніц, аднаўляючы сілы,

Плесці з тонкай саломкі ажур,

І хадзіць да дзядоў на магілы,

І нявесту саджаць на дзяжу...

І жанкі завіхаюцца жвава,

Бы змаганне вядуць між сабой,

Атрымаўшы законнае права

Што ні раз

Бавіць час варажбой...

Спяць у шафы прыбраныя футры.

Доўгі сон! - да зімовай пары...

Сонца танчыць падыспань на цукры.

Спакваля тае снег на двары,

А над снегам пад заклікі дружак

Узлятаюць у неба ізноў

Сорак жоўценькіх печыўных птушак -

Самай ранняй вясны вестуноў.

Спеў сябровак вясёлы і звонкі.

Гаспадынька ў нябёсы глядзіць:

- Вы ляціце, мае "жаваронкі"!

Чым вышэй - тым шчаслівей мне быць!

\*\*\*

Ізноў ты хварэеш,

мая чарнавокая муза,

І марыш аб моры, што скалам балады пяе.

На сцёртым вініле паскрыпвае голас Каруза.

У пальцах адчайна

заходзяцца нервы мае.

Я іх размінаю:

у дзежку муку высыпаю,

Каб вымесіць цеста

і рукі сагрэць аб яго.

Я хлеб выпякаць пачынаю; ён з водарам раю,

Але саланейшы, чым мора,

ад поту майго.

У ім не знаходзяць ні людзі, ні я

асалоду.

Ты бохан ламаеш

і робіш сваё адкрыццё:

Ты кажаш, што хлеб мой чароўны,

ён з прысмакам ёду,

А вершы, нібыта замовы, вяртаюць жыццё.

…Знудзіўся стары перавозчык

на беразе Леты.

Ён смаліць цыгарку, задумліва сушыць вясло

І ціха крыўдуе

на тых маладых прайдзісветаў,

Што лечаць хваробы

салёнымі скібамі

слоў.

11лют2009

\*\*\*

Крадзецца снег

Над настылымі дахамі

І не трывожыць салодкімі пахамі -

Свежасцю елачак

Ці мандарынаў…

Ён пах фармаліну

На горад абрынуў.

І людзям,

Бы ў сне

На стале хірургічным,

Мрояцца

Пад снегападам сталічным

Тунэлі з далёкім святлом у канцы

Ды знакі дарожныя – што ледзянцы…

Ці важна каму, як пустымі вачыма

У вір шклопакета

Глядзіцца дзяўчына?

Зірніце, пабачце, пачуйце:

Яна адпускае пачуцце!

Цяпер, у дзівосна прыгожую замець,

Ёй снежань узорна выпільвае памяць:

Выдатны хірург, - незвычайная рэч! -

Усё, што баліць,

Хутка вышчыкне прэч.

А ёй не шкада:

Хай дашчэнту змяце!

Бо памяць – як кіпці -

Ізноў нарасце.

\*\*\*

**Маналог на магіле Максіма Багдановіча**

Максім,

Я прыехала ў Крым,

Паклаўшы ў заплечнік вянок.

На ялцінскі цёплы граніт

Баюся ступіць без абутку.

Я трызніла Крымам, Максім,

Паўднёвым загарам шчок,

Цяпер, як я стала пры ім -

Жадаю пазбавіцца смутку.

Мне хораша тут хадзіць,

Далонню кранаць платаны,

Дзівіцца на мастакоў

І слухаць аркестр цыкад.

І, можа, мяне тут сніць

Мужчына, мной не спатканы…

Пытаю сябе ізноў:

Ці хочацца мне назад?

Максім,

Мне марская сінь

І соль - выядаюць сэрца.

Каханне не прадаецца?

Прадаць яго - трэба ўмець…

Тут гандаль даецца ўсім,

Максім;

Хваля аб ногі трэцца –

Ашчаднаму чалавецтву

Сябе прадае за медзь.

Злічыўшы кожны мой крок,

Мора ўздыхне былінна,

Даверыцца незнаёмаму

Пісьменніцкаму пяру.

Паэтка нясе вянок

З прысвіслацкіх гонкіх галінак –

Траецкае шчасце сваё

Не выпускае з рук.

Вазьміце яго, Максім,

І пойдзем глядзець на яхты,

На лайнеры ў дзесяць паверхаў…

Тут не бывае прыліў?

А ведаеце, Максім,

Мой прадзед быў з польскай шляхты.

Ён жыць на мора б не з’ехаў.

Ён мяне б асудзіў.

А мне –

Не сорамна, не.

У мяне на вакне

Стаіць малако

У глечыку…

Максім,

Я прыехала ў Крым

З “Вянком” у заплечніку.

30.07.2010

**ПАЛЬМА**

гэты снег, невыносна белы...
асляпляльны парад сумётаў...
як жа хочацца - на Сэйшэлы!
а даводзіцца - на работу...

а камусьці і тут - нармальна,
у пакоі, дзе, "як не свая",
загінаецца пыльная пальма,
а пад ёй - загінаюся я...

а я маю вялікую тайну -
фотаздымак пад стосам паперак,
і я мрою амаль перманентна
ці не з добры дзясятак гадоў,
што аднойчы я вывезу пальму
на яе гістарычны бераг,
пасаджу яе,
а сябе - пад яе,
і буду чакаць пладоў,

казытаць загарэлую, як медзь, руку,
папраўляць на носе пенснэ
і расказваць туземнаму
юнаку
аб тым, што такое - снег...

Пілую вачамі столь.

Знадворку – дажджу маніста,

А недзе сядзіць бемоль

На нотах у піяніста -

Няўлоўны, нібыта ўюн,

Гадае пад струнны хропат,

Ці выйдзе ў таго накцюрн

З чарнільных кручкоў і кропак.

Распаўся акорд – кіўну.

Малюю на шкле “амегу”.

Не будзе

Мне сёння сну,

Не будзе

У снежні – снегу…

Музыка, ты дзе жывеш?

Падслухай, узняўшы голаў,

Ці зложыць паэтка верш

З аббітых аб вусны словаў!

Я вытку табе санет –

Такі, каб тугу адолеў!

Ды толькі пазбаў мяне

Ад сумных начных бемоляў.

3.12.09

**Светлая быль**

Мой любы, я цябе заву,

А ты – маўчаць зарокся…

Мы разам беглі ў крапіву,

Чаму ж ты не апёкся?

Мне сэрца “SOS” марзянкай шле,

Сарваўшыся з арбіты,

І кожны крок – нібы па шкле,

Па бітым-перабітым…

Ты пажываеш не ў злабе,

Вясёлы і бадзёры,

А я сцярушваю з сябе

Людскія абгаворы,

Скідаю абразы - далоў,

Бо мне жыццё няміла.

Я прачытала сем замоў,

Я сем бяроз завіла…

Як зноў падступіцца Сямік -

Счакаю Грамавую

І навастру вялікі цвік,

І сэрца замацую.

Мой любы, ты па мне не плач,

Як лягу безгалосай.

Я выйду замуж за таўкач,

Пайду на поле босай,

Слязамі ранішняй расы

З кашулі кроў адмыю

І, адрасціўшы валасы,

Зраблюся светлай быллю…

Стралец у цяцівы завіў дымы

Ад комінаў і цыгарак.

Двое

Стаяць пасярод зімы

Сярод навагодніх арак,

Бачаць адно аднаго ў анфас,

Вачамі ў Стральца страляюць…

Яны пацалуюцца ў першы раз

І сораму не пазнаюць.

Вяргіні салюту і спеў званоў

Вянчаюць падзею гэту,

А двое цалуюцца, каб любоў

Вярнулася на планету –

За тых, хто прадаў сябе за алтын

І здзелцы зусім не рады,

За тых, хто не можа не быць адзін,

Таму што баіцца здрады,

За тых, хто аб ханжаства ёлкіх слоў

Язык да крыві змазоліў,

За ўсіх, хто не здолеў спазнаць любоў -

І тых, хто пакуль не здолеў,

На шчасце жабрачкі і караля,

На Цуд, у якім ёсць Сіла, -

Двое цалуюцца,

Каб Зямля

Хады сваёй

Не спыніла!

Сунімаю твой боль, прымяраю яго на сябе,

П’ю гаркавыя лекі, якія не знала дагэтуль,

І гляджу, як ты спіш:

Валасы на гарачым ілбе,

Распрастаныя снамі, прымаюць сігналы Сусвету.

Я ратую сябе, я хаджу ад акна да дзвярэй,

Я па кроках лічу, колькі міль па кватэры прабегла…

Тут, на ложку маім, не гасцілі кашмары раней,

А цяпер я іх бачу і ночы баюся, як пекла,

І не ўцямлю ніяк, што прасцей: прашаптаць “Adios!”,

Развітацца з табой, ці, спаліўшы адзнятую плёнку,

З дому выкурыць немарасць…

Спі, мой няспраўджаны лёс!

І няхай нам з табой

Нашы ночы прыносяць палёгку…

08.12.2009

5.01.2010

“Ура” жывым!

Начная Свіслач. Тэлевежа.

Нябёсы ў вогненнай стральбе.

Ізноў сталічнае бязмежжа

Сыйшлося клінам на табе.

Над пространню святочнай пашы

Паўзе гаркавы шэры дым.

Сталіца салютуе паўшым,

А я крычу:

- Ура жывым!!! –

Тым, хто сабою ноч агучыў,

Хто любіць і вандруе, - тым,

Сярод якіх у шчыльнай гушчы

Наўмысна растварыўся ты.

Гляджу на бліскі агнявыя.

Вада пад бліскамі дрыжыць.

- Ура жывым!

…Няхай жывыя

Табе не замінаюць жыць.

ФЛІКЕР

На руку надзяваю флікер,

Каб упоцемку

На шашы

Ратавальнай маланкай блікі

Прыпынялі хаду машын.

Па сумётах чужых узбочын

Ціха крочу

Сярод завей.

З жарала невычэрпнай ночы

Сцюжа кідае белых змей.

Атрымаўшы сняжок, як кулю,

У святле незнаёмых фар -

Я флікую табе, флікую,

Я шукаю твой любы твар…

Забываюся аб пагрозе

Легчы ў склеп пад цяжар пліты.

Сто разоў на адной дарозе

Размінуліся я і ты!

Ты мяне за сабой не клікаў,

Бо не бачыў у гэтай цьме…

Я прышыю да сэрца – флікер…

Ты заўважыш яго

Ці не?

**Кальцавая**

Белае поле.

Вакол – ні душы.

Доўгая, шэрая стужка шашы.

Імчуся

Па холадзе,

 па завірусе,

І мне зразумела:

Я еду па крузе.

І плачу, і вусны кусаю ў злабе:

Дарога выводзіць мяне да цябе.

Тут нельга направа,

 і прама – няможна!

Гляджу на ўказальнікі

 бездапаможна…

А сэрца прыгадвае праўду адну:

Што ты не адпусціш,

А я – не звярну.

А там, за завеямі, за снегападам,

За полем,

За белым, як сон, даляглядам,

У дыме садоў,

Зеляніне гаёў

Чакае

вясновае шчасце маё –

Чакае, з панурай сядзіць галавой…

Лёс замыкаецца

На кальцавой.

*Студзень 2019*

***Купальскія вершы***

**Плыў вянок**

Ноччу ліпеньскай, ноччу зорнай

Выстыў прысак на беражку.

Плыў вянок па вадзе азёрнай,

І гарэла свяча ў вянку.

Ён не проста блукаў па свеце,

А таемную просьбу нёс

Аб лагодным і доўгім леце,

Ды замову на добры лёс.

Не было над азёрнай гладдзю

Ані ветрыку, ні дажджу…

Хто свячу да цябе прыладзіў?

Хто завіў цябе, прыгажун?

“Не скажу, бо тады жаданне

Кропляй скоціцца па шчацэ…” –

Пакружыўся ён і ў тумане

Знік, як быццам у малацэ…

Тут, у нашых краях, адвеку

Варажбіткі паўсюль жывуць:

Па азёрах, затоках, рэках

На Купалле вянкі плывуць.

І пакуль да світання ночы

Дораць радасці маладым,

Не патоне вянок дзявочы,

Не пагасне свяча над ім.

**Трыпутнік**

Трыпутнік, трыпутнік! Расцеш пры дарозе!

Раней быў вядомы ты кожнай нябозе:

Калі давядзецца пабіцца ці ўпасці,

Трыпутнічак трэба да ранкі прыкласці –

Вой, хутка ж усё зажыве, чалавеча!

А сёння табою ўжо раны не лечаць:

Бягуць у медцэнтры, ляцяць у аптэкі

І там набываюць складаныя лекі

І пырскаюць, п’юць ды ядуць іх, ды мажуць…

Ідуць па дарозе – цябе не заўважаць.

Трыпутнік, трыпутнік, людзьмі ты забыты,

То ліўнем абмыты, то пылам пакрыты:

Тут ровары ездзяць і скутары, часам,

Машыны равуць то фальцэтам, то басам,

Ліса прабяжыць, пройдзе лось ці казуля,

Прысядзе пчала, што кіруе да вулля…

Запасіш ты ў лісці сваім год ад году

Гаючую сілу магутнай прыроды.

Чароўную моц ты таксама не страціў!

Казалі прабабка, бабуля і маці:

* Дзяўчо, у купальскую ноч распраніся,

Бяжы цераз вёску, дзе ростань – спыніся,

Глядзі, каб не йшоў хто, бяры яго ліха!

Трыпутнік знайдзі і скажы яму ціха:

“Ты бачыш старога, ты бачыш малога,

Трыпутнік, майго пакажы ты мілога!” –

Зубамі сарві той лісток, і дадому

Вяртайся хутчэй, і – ні слова нікому!

Трыпутнік, лясны чарадзей! Я клянуся:

Ізноў да цябе на Купалле вярнуся!

Мацней за зямлю каранямі трымайся.

Трыпутнік, трыпутнік, мяне дачакайся!

08.04.2020

**Купальскі хлеб**

На Івана хлеб спяку:

Зверху – сонца, побач – крыж.

Хлеб аддам я жабраку,

Малака налью ў гладыш.

Вось, прымі – ці на абед,

Ці для птушак, Бог з табой!

Ты абыйдзеш гэты свет,

Пераселішся на той.

У цябе няма грахоў,

Ты патрапіш проста ў рай –

То знайдзі ж маіх дзядоў,

Ім падзяку перадай.

Раскажы – жыццё ідзе,

Поўзаем, ніхто не згас.

Не бываем мы ў бядзе,

Бо яны бароняць нас.

Часам скардзімся, але

Мір ды лад, і поўны дом,

Хлеб заўсёды на стале

Ды сям’я ўся за сталом.

Будзем іх мы памінаць –

Хай парадуюць жывых

Ды прыходзяць святкаваць!

А ў свой час і мы – да іх…

08.04.2020

**Мяцёлка**

Купалле. Уночы не золка.

Вяночкі плывуць пад мастом.

Вісіць над зямлёю мяцёлка

Ды зоркі чапляе хвастом.

З нябёсаў зрываецца знічка

І проста ў далоні ляціць.

Якая цудоўная звычка:

У зорачак долі прасіць!

Я ведаю, што загадаю:

Хай дождж зіхатлівы ліне!

Я шчасця таму пажадаю,

Хто плакаць прымусіў мяне.

Агонь прынясу на пагорак.

Мінулае – гарам гары!

Мяцёлка, ты вымеці гора

І ў неба з сабой забяры!

**Сон**

Праліўся дождж, і, нібы ў сне,

Нябёсы месяц выцер,

А ты стаіш на баразне

У шаматлівым жыце…

Прыехала сюды здалёк –

Да цётачкі ў пасёлак.

На галаве тваёй вянок

З купальскіх дзіўных зёлак.

І раптам чуеш:

* Не трымці,

Паненка гарадская!

Што ўгледзеш – тое пры жыцці

Цябе і напаткае!

Зрываешся – і стрымгалоў,

Адолець шлях павінна!

Бяжыш, глядзіш між каласоў:

 Жаніх ці дамавіна?

Ад самай хаты да бяроз

Жытнёвай пройдзеш сцежкай,

У хату вернешся – наскрозь

Прамоклая, з усмешкай.

А цётка хітра падміргне:

* Няўжо ад шчасця плачаш?

Купальскі сон…

А ў гэтым сне

Што толькі ні пабачыш!

09.04.2020

09.04.2020

Сонца ў вадзе купалася,

Па цёплай расе качалася,

Пакінула сцежку роўную,

Зрабіла расу – чароўнаю!

Ідзі ж у траву, маленькі,

Свае намачы каленкі,

За сонейкам паганіся,

Да воблака дацягніся!

Ты станеш здаровым, дужым,

Не будзеш баяцца сцюжы,

Халодных дажджоў імжыстых,

Глыбокіх снягоў іскрыстых,

Вятроў, навальніцы грознай…

Бяжы па сцяжынцы роснай

Ды сонцу машы рукою!

І я пабягу з табою!

09.04.2020

**Цудная кветка**

У час, калі пылок ляціць з палёў

І вогнішча палае на гары,

Апоўначы цуд-кветка ў гушчары

Зазіхаціць, як тысяча агнёў!

Яе шукалі з бразганнем мячоў

Шляхетныя паны і ваяры,

Магутныя цары ды іх сябры –

Ніводны тую кветку не знайшоў.

Не пойдзе шчасце ў рукі да таго,

Хто пажадаў заваяваць яго,

Вастрыў лязо, не шкадаваў пагроз.

А хто, не пабаяўшыся пачвар,

Без зброі ў той адправіўся гушчар –

У лапці кветку цудную прынёс.

**Карона Вужынага Караля**

Восень па лесе пойдзе,

Будзе ўсміхацца шчыра.

Птушкі зляцяць на поўдзень.

Змеі ўпаўзуць у вырай.

Дзесь пад кустом ажыны

Між каранямі клёну

Горды Кароль Вужыны

Згубіць сваю карону.

Ён бедаваць не стане,

Голаў вышэй падыме:

“Вос-сень… час развітання

З рожкамі залатымі…”

І разаўецца кольца,

І праз бары, лагчыны

Вуж павядзе да сонца

Смелы народ змяіны.

Хай абміне ён лоўка

Пасткі, віры, парканы –

І па вяртанні зноўку

Будзе каранаваны.

…Кошык з грыбамі – поўны.

Спынішся ў пералеску.

Знойдзеш вянок цудоўны –

З золата. Каралеўскі!

Людзі ўздыхнуць: «Прыгожы!»

Не аддавай, як просяць!

Хай залатыя рожкі

Шчасце табе прыносяць.

\*\*\*

А верасень мінае… Паглядзі:

Вакол заварушылася зямля.

На Здзвіжанне па садзе не хадзі,

Бо яблыкам частуецца змяя –

Схавалася за лісцем, на бяду,

Нагрэлася на сонцы, як паркаль.

Я ж яблычак пад дрэва пакладу:

Прымі гасцінец, ды людзей не джаль!

Быць можа, не надыйдуць маразы

І не скуюць змяіныя ключы,

І птушкі ў гэты восеньскі прызыў

Не стануць адлятаць удалячынь, –

То завітай у госці да мяне:

Табе варэння ў сподак я налью.

Змяя кіўне,

На яблычак зірне

І папаўзе ў раскрытую зямлю…

**Дзядзька Мікалай і вужалкі**

* Неяк я вяртаюся з рыбалкі –

Нацягаў карасікаў, для юшкі.

Аж на камні грэюцца вужалкі –

Караля Вужынага дачушкі!

А вужалка – прыгажуня, панна!

Зверху ўсё, як быццам у дзяўчыны,

Моцная плячамі, з тонкім станам…

Толькі ног няма, і хвост змяіны.

А на іх – аздобы залатыя

Ды каралі з дзіўных самацветаў,

Валасы бліскучыя, густыя,

На руках – па локаць бранзалетаў!

Чэшуць яны косы грабянямі

І смяюцца, сонцу дужа рады!

А вакол ляжаць, пад прамянямі

Грэюць спіны вартавыя гады.

На вужалках гэтых – ні хусцінкі,

Ні сукенкі, ні якой кашулі…

Наступіў нагой я на галінку,

Хрупнуў суччам – а яны пачулі!

На мяне глядзяць, я абміраю,

Гэтак страшна, што вось-вось заплачу…

Чую: “Дай нам рыбкі, Мікалаю!

Ды зайграй, а мы табе аддзячым!”

Я павесіў рыбу на вярбіну,

Жахнуў польку – нашу, з падэбаскам!

Граў, і ўвесь той вывадак змяіны

Шавяліўся ды хвастамі ляскаў.

Раптам як бы хто мяне аклікнуў.

Павярнуўся: Хто тут? Птушка, хіба.

А на камень зырк! – ажно ўсё знікла,

І няма ні паўзуноў, ні рыбы…

Ці быў гэта сон, ці тое мроя,

Толькі ўжо гадоў, напэўна, дваццаць

Паўзуны, сустрэўшыся са мною,

Нават і не думаюць кусацца!

…Сціх Мікола і з кішэні моўчкі

Вынуў чарацяную жалейку,

Ды схаваў пад рукавом сарочкі

Залатую тоненькую змейку…

03.04.2020

**Гадзюка ў ільдзе**

Мароз па начах накрывае.

Застыла гадзюка ў ільдзе.

Зямля паўзуна не прымае,

Калі той кусае людзей.

Жыццё паварочвае крута.

Не кожны патрапіць у рай.

Калі вытачаеш атруту,

Яе пры сабе ты трымай.

Нянавісць і злоба – пакута.

Успомніш на старасці год:

Калі тваё слова – атрута,

То сэрца чужое – як лёд.

**Гаспадар**

У дзеда пад ложкам жыў вуж,

Начамі па хаце гуляў,

На пах пераспелых ігруш

Заўсёды да нас выпаўзаў.

Лякалася бабка спярша,

Хрысцілася вольнай рукой.

Баялася вельмі вужа,

З пярыны ўначы – ні нагой!

Ён жаб адганяў і пачвар,

Багацце прыносіў у дом,

А дзед яго зваў: “Гаспадар!” –

І шчодра паіў малаком.

Аднойчы ж бабулі маёй

Дзед мовіў – змагла я пачуць:

“Вуж знае хады пад зямлёй,

Якія да скарбаў вядуць!”

Няпрымхлівай бабка была,

А неяк прыйшла з канапель

І ў крынцы малочнай знайшла

Пярсцёнак і срэбны рубель…

Бывала, блісне на двары

Манетка – капейка ці дзве,

Здавалася б: сам падбяры!

А дзед ужо ўнукаў заве:

“Вось, вам Гаспадарык прынёс,

А разам – пакінуў загад:

Не бегаць купацца на плёс,

Не крыўдзіць малых вужанят!”

Калі ж наступала зіма,

Мы ведалі: вужык наш спіць.

А зараз і дзеда няма,

І бабка з ім побач ляжыць…

Не свеціць над ганкам ліхтар,

Свяча не гарыць на Дзяды,

І з хаты сышоў Гаспадар –

Напэўна, ужо назаўжды…

03.04.2020

Прасіла вужыная матка:

* Бусел,

Не еш вужанятка!

Ён адважны, па лесе вандруе!

З буслянятамі ён пасябруе

І пакажа, дзе жабкі жывуць,

Дзе бліскучыя рыбкі плывуць,

Дзе люстэркі гаючых ключоў,

Дзе сцяжынкі драпежных звяроў.

На Купалле, пад сонца заход,

Прынясе ён траву-пералёт,

Каб тваім буслянятам было

Станавіцца лягчэй на крыло…

Бусел,

Вярні мне дзіцятка! –

Прасіла вужыная матка. –

Не нясі яму раннюю згубу!

Ты раскрый сваю вострую дзюбу,

Нахілі да зямлі галаву,

Адпусці майго сына ў траву!

І няхай ён жыве і расце,

Ды пабачыць, як жыта цвіце,

Спеюць яблыкі ў росных садах,

Скачуць конікі ў свежых лугах!

Хай пад коўдрай засне снегавою

І прабудзіцца цёплай вясною,

Прыгажуні аддасць сваё сэрца…

Хай жа род яго не перарвецца!

Бусел выслухаў.

Бусел здзівіўся,

Да вужыхі з павагай схіліўся

І ціхутка сказаў вужаняці:

* Ты, малеча, вяртайся да маці,

Ды жыві, і лічы свае поўні.

Гэты дзень назаўсёды запомні!

Немагчымае маці змагла:

Ад цябе яна смерць адвяла!

04.04.2020

Чалавек чалавеку – гад.

Чалавек чалавеку – крыж.

Што такое ты кажаш, брат?

Лепей будзе, як памаўчыш!

Чалавек чалавеку – свет,

Поўны радасці і прыгод.

На зямлі незабыўны след,

Што не змыецца з цягам год.

Чалавек чалавеку – час,

Вымярэнне жыццёвых спраў,

Той агмень, што ўначы не згас

І дадому здалёк пазваў.

Чалавек чалавеку – сцяг,

Што вядзе ў пераможны бой.

Чалавек чалавеку – шлях…

Ты мяркуеш, што ты – герой?

На вяршыні жыве арол,

Каласы – у тугім снапе.

А калі гадаўё вакол,

Ці не трэба пачаць з сябе?

Калі пагасне полымя ў вачах –

О, так! Жыццё не доўжыцца бясконца! –

Лясным паветрам, хвояй і ядлоўцам,

Авеяны апошні будзе шлях.

Чаго баяцца? Адпусці свой страх!

Але запомні гэты дзень і сонца,

Сур’ёзны позірк мудрага вяскоўца,

У небе птушку, вецер у руках,

Ваду ў дзяжы, рамонак на мяжы,

Іржышча, храм, праменне на крыжы,

Румяны яблык, залатыя слівы…

Запомні край, дзе болей не жывеш.

О, не! У іншы свет не забярэш

Радзіму, дзе калісьці быў шчаслівы!

23.05.2020

**Марозная кветка**

Завея ўсе вуліцы замяла

Бялюткім, калючым пылам.

Марозная кветка на шкле цвіла –

Аўтобусным шкле, застылым.

У ззянні ранішніх ліхтароў

Вясёлкамі зіхацела

І мела багата для ўсіх дароў:

Яна чараваць умела.

А людзі не бачылі прыгажосць,

А людзі глядзелі паверх і скрозь,

На цэнтры гандлёвыя і дамы,

Выявы свае нямыя…

І думалі людзі: “Ці гэта мы?

Ці людзі мы? Ці жывыя?

Ці гэта наш горад? Ці ўжо чужы?

За вокнамі – што за месца?

Дзе тыя мазаікі, вітражы,

Знаёмыя нам з маленства?

Дзе нашыя скверы? Стаяць слупы –

Аднолькавыя, да неба.

Агеньчык міргне дзе-нідзе сляпы…

А можа быць – гэтак трэба?

Каб нас не цягнула сюды здалёк,

А хто пагуляць ахвочы -

Каб толькі асфальт, бетон, пясок

Трапляліся тым на вочы?

Каб дождж заліваў, мароз сушыў,

А шквал не обломваў сучча!

І, можа, у гэтым няма душы,

Ды гэта, напэўна, зручна,

Каб тут быў не парк, а шэры плеш,

Будынкаў строй непарушны?”

Кветка! Ты для каго цвіцеш

У горадзе раўнадушным?

Хто б толькі зірнуў – ты б яму змагла

Навек падарыць удачу!

…Кветка заплакала – і сцякла

Са шкла.

І ніхто не ўбачыў.

23.06.20

Ты бачыў сон. І снілася табе:

Зімовы шэры дзень, дажджу заслона…

Маленькая паперка на слупе,

На ёй – размыты нумар тэлефона.

Ты падышоў бліжэй – і там, у сне,

Міргаючы вялікімі вачыма,

Чытаў і перачытваў: “Штучны снег,” –

І ўсё не верыў: “Як гэта магчыма?!”

Размяклыя аб’яўкі на слупах –

Дарослы свет, бясснежны, мітуслівы,

Дзе штучны снег

І штучнай елкі пах

Цябе не зробяць добрым і шчаслівым.

Спужаўся ты, прачнуўся!

Цёплы дом…

Матулін плед,

Мядзведзік каля вуха…

Табе сем год. Зіма… А за вакном

Спявае калыханку завіруха.

**Куды зніклі зоркі?**

**З**іма прасілася ў жытло -

**М**алілася, гразіла.

**Я**на гасіла нам святло,

**Л**амала плот, усім назло

**А**дчайна, гучна выла,

**З**амуляла аб маладзік

**А**бветраную морду…

**В**ятры шалелі! Чуўся рык,

**Е**нк, скавытанне, немы крык,

**Я**хідны шэпат норду,

**З** касматых хмар уздоўж, наўскос

**О**ст сыпаў снег, а вест прынёс

**Р**ужовы цвет з Маёркі…

**К**рышыўся лёд, мацнеў мароз

**І** вось на досвітку з нябёс…

**Кацяня і сняжынка**

Калядная зорка між воблакаў ззяе,

Вісіць, на зямлю з вышыні пазірае:

Ці ў свеце ўсё добра?

Ці ў свеце ўсё гладка?

А ўнізе на снезе сядзіць кацянятка…

Няма ў кацяняці

Ні бацькі, ні маці,

Ні месцейка ў хаце

На радасным свяце…

У цёплых дамах накрываюць сталы…

Жалобна заплакаў сіротка малы:

* Княў! Шчасця я не знаў!

Княў! Галадаў, хварэў!

Княў! Хто б мяне абняў?

Княў! Хто б мяне сагрэў? –

А людзі не чулі ды беглі дахаты…

Упала сняжынка на нос паласаты:

* Чаму ты сумуеш, махнаты мой дружа?
* Марозіць мне лапкі зімовая сцюжа!

Я мару пра яркі агеньчык, свой дом

І міску з духмяным, як луг, малаком!

Каб піў – і лілося яно цераз край!

* Гэй, ты не бядуй, а мяне даганяй! -

Сказала сняжынка і з носу зляцела.

Каток за сняжынкай пагнаўся няўмела,

Але каўзануўся на гладкай сцяжынцы

Ды ў ногі ўчапіўся маленькай дзяўчынцы.

Сняжынка бліснула й растаяла: “Дзінь!”

Дзяўчынка ж усклікнула:

* Мама, глядзі!

Які паласаты, пушысты і храбры!

Сабе папрасіла я гэткага сябра

І Дзеду Марозу адправіла ліст!

І мама сказала:

* Ну што, дзекабрыст?

Ці ты падарунак, ці сам нас знайшоў –

Паедзеш у цёплай кішэні дамоў!

Дрыжаць за фіранкай яловыя лапы.

Ляжыць кацянятка на краі канапы,

Дзяўчо яму гладзіць пушыстую спінку,

Вырэзвае з белай паперы сняжынку.

Завея за шыбамі больш не шуміць.

Калядная зорка ў вакенца глядзіць.

**Смак дзяцінства**

Ад раніцы ўзяўся мароз.

Пад вокнамі – гоман дзіцячы.

Халодныя рукі і нос.

…Журавінавы морс – гарачы!

Доўгі, імклівы разбег

І – на кардонцы з горкі!

Салодкі, як цукар, снег!

…Журавінавы морс – горкі!

Цела агнём гарыць.

Боль апякае горла.

На вуліцы ўсе сябры,

Я - дома. Хварэю. Гора!

Наплакала мора слёз.

Чакаю калядных цудаў.

Матуля гатуе морс.

Ён гоніць з мяне прастуду.

Праз тыдзень ізноў пабягу

На горку, на снег іскрысты!

…Ніколі забыць не змагу

Смак студзеня,

Смак дзяцінства.

25.06.20

Усё мана.

Яе з табой няма

І не было,

А лепшы сябар – сведка.

Ноч да відна

Самоту п’еш да дна.

На дне бутэлькі – месяц, як таблетка.

Усё міраж,

І Млечны Шлях – не ваш:

Збірае зоркі там яе абраннік.

Які пейзаж:

Снягі, снягі наўсцяж…

У кубку – лёд.

А лепшы сябар – здраднік.

Усё хлусня:

І словаў вышыня,

І дотык рук, і яркіх вуснаў сполах…

Сышла зямля

З-пад ног, і мітусня

У галаве…

А лепшы сябар – вораг.

Усё міне.

Не вечна выць зіме.

Сарвецца голас на высокіх нотах.

Дысплэй міргне,

За рэбрамі кальне,

Калі ты ўбачыш разам іх на фота.

Даруй. Прымі.

Не жалься, не кляні,

Жыві далей, удзячны будзь і рады,

Што не ў баі,

Не ў дыме ды агні

Табе прашыла сэрца фінка здрады.

30.07.2020

Як гэта не любоў, то што? –

Лістотай шаргатаць,

Кружыцца,

Гуляць

У мокрым паліто

Пад лістападаўскай імжыцай,

У каву сыпаць ванілін –

Не раздражнёна

І не гнеўна,

Маўчаць

І не жадаць навін –

Глядзець у вокны, бачыць неба,

Панэльны дом і голы клён,

Тралейбус, горад мітуслівы…

І свой зламаны парасон

Не выкідаць, бо ён – “шчаслівы.

Тралейбус прыпыніў разбег –

Упалі рогі, згаслі фары…

І нешта муляе табе,

Як дождж, што лёг на акуляры,

Як востры блік святла з-за штор

Ці незакрытае двухкоссе…

Як гэта не любоў, то што?

А ты адкажаш:

“Гэта восень”.